Rijeka, 27. kolovoza 2020.g.

**OBJAVA ZA MEDIJE**

***FIUME FANTASTIKA* PRETVARA EXPORT U NOVI GRADSKI KORZO KOJI POZIVA NA ŠETNJU FASCINANTNOM RIJEČKOM POVIJEŠĆU**

**U petak, 28. kolovoza 2020.g. u 19.30 sati u riječkom Exportu na Delti, u sklopu projekta Rijeka 2020 – Europska prijestolnica kulture, bit će otvorena središnja, velika, dugo očekivana izložba - *Fiume Fantastika: Fenomeni grada.***

**Kako je najavljeno na današnjoj konferenciji za medije, ova izložba prati posljednjih stotinu i pedeset godina urbane, turbulentne** **povijesti Rijeke, tijekom koje grad doživljava radikalan rast i postaje globalno prometno i industrijsko središte specifične arhitekture i urbanih fenomena koji nadilaze pitanja stila, jezika ili estetike i koji generiraju vlastitu, lokalno-specifičnu i autonomnu urbanu kulturu.   
  
Izložba je postavljena u 10 paviljona, u prizemlju Exporta, od kojih svaki priča priču o određenom riječkom fenomenu, a to su: *Granice, Luka i željeznica, Mreže, Kino: “Stižu ljudi!”, Grad, Palača, Zajedničko tlo, Dokolica, Spomenici* i *Fantastične zone*, a ostaje otvorena svakodnevno do kraja studenog ove godine.**

*- Ideja nam je bila pretvoriti prostor Exporta u novi gradski korzo. Otvaranjem vrata na istočnoj i južnoj strani Exporta želimo potaknuti ljude da dođu, da se prošeću prostorom, a istovremeno i da krenu u šetnju kroz riječku povijest*, naglasio je u najavi izložbe njen glavni kustos **Idis Turato**. - *Vjerujem kako će izložba biti edukativna i stimulativna za posjetitelje, da svi zajedno promišljamo što Rijeka jest i kako se još može razvijati u budućnosti*, istaknuo je Turato.

***Fiume Fantastika: Fenomeni grada* središnji je događaj programa Slatko i slano Europske prijestolnice kulture**, za koji Turato kaže da mu je jedna od glavnih ideja bila transformirati prostore grada u suradnji sa Gradom, Županijom, Sveučilištem, Lučkom upravom i brojnim drugim institucijama, kako bi se stvorile određene promjene u infrastrukturi grada te se nada da su u tome i uspjeli.

**Osnivanje postdiplomskog specijalističkog studija „Urban studies“**

Izložba je, naime, **zasnovana na recentnim istraživanjima DeltaLaba - Centra za urbanu tranziciju, arhitekturu i urbanizam pri Sveučilištu u Rijeci**, u ime kojeg ju je najavio predstojnik DeltaLaba i jedan od članova kustoskog tima izložbe **Vedran Mimica**:

*- Ova je izložba bazirana na riječkoj sveučilišnoj ideji da centri postanu puno aktivniji nego sami fakulteti odnosno da centar nekog grada postane novo žarište istraživanja o urbanim fenomenima. Ideja Sveučilišta je da naslijeđe izložbe Fiume Fantastika bude osnivanje postdiplomskog specijalističkog studija „Urban studies“. Moram još dodati da kada se pogledaju izložbe vezane uz arhitekturu u posljednjih 30-ak godina u svijetu, rijetko smo imali priliku svjedočiti izložbi koja priča priču o jednom gradu u formatu kakav je Fiume Fantastika. I zato je ova izložba jedinstvena*, istaknuo je Mimica.

A da je izložba *Fiume Fantastika* **jedan od vrhunaca programa Europske prijestolnice kulture**, potvrdila je i direktorica RIJEKE 2020 **Irena Kregar Šegota**:

*- Izložba Fiume Fantastika Rijeku će učiniti vidljivom i van naših granica. Pogotovo s obzirom na vrhunski kustoski tim na čelu s Idisom Turatom. Moram istaknuti kako je suradnja sa Sveučilištem u Rijeci izuzetno vrijedna, kako za projekt EPK, tako vjerujem i za samo Sveučilište koje je izašlo iz svoje domene znanstvenih okvira i ušlo u prostor produkcije i kulture. Ta suradnja ostaje kao naslijeđe ovog projekta,* rekla je Kregar Šegota i zahvalila Lučkoj upravi i ministru Olegu Butkoviću koji su uložili značajna sredstva u obnovu Exportdrva u kojem se velike EPK izložbe održavaju i time omogućili Rijeci da dobije još jedan prostor koji će biti iskorišten u službi kulture.

***Fiume Fantastika: Fenomeni grada* peta je po redu izložba koju Rijeka 2020 – Europska prijestolnica kulture otvara u novouređenom Exportu, koji je u vrlo kratko vrijeme posao središtem kulturnih zbivanja u gradu. Na istom se mjestu mogu razgledati i izložbe *Usijano more*, *Histerične mašine*, *Terra Effluviens* i *Oblomo: zaposlen lijenošću*.***- Drago mi je što je ova izložba, koja je jedno od najvećih događanja u sklopu projekta Europske prijestolnice kulture, barem što se izložbenog djela programa tiče, postavljena upravo u prostoru Exporta, jer je riječ o prostoru koji ćemo baštiniti kao naslijeđe projekta. Uređenjem Exporta dobili smo još jedan prostor u gradu u kojem će se osim kulturnih događanja moći u budućnosti održavati i razni koncerti, kongresi, sajmovi i brojni drugi programi. Unatoč čudnim i teškim okolnostima u kojima smo se svi našli pojavom korona virusa, mislim da možemo biti zadovoljni sa svime što se napravilo u sklopu projekta Europske prijestolnice kulture. Ljeto je bilo prepuno događanja, teško je bilo sve i popratiti i stoga mogu reći kako je EPK ipak uspio unatoč ovoj čudnoj godini*, istaknuo je u najavi izložbe riječki gradonačelnik **Vojko Obersnel**.

**Program otvorenja i vođeni razgledi za posjetitelje**

Nakon svečanog programa otvorenja, u petak u 19.30 sati ispred Exporta, prvi **vođeni razgled izložbe za posjetitelje održat će se u 20.30 sati, zatim u 21.30 te u 22.30 sati.**S obzirom na važeće preporuke za sprječavanje zaraze bolešću COVID-19, **broj posjetitelja koji istovremeno mogu biti u izložbenom prostoru će biti ograničen**, a zainteresirani će upute dobiti po samom dolasku u prostor.

**Svi se sudionici i posjetitelji pozivaju na poštivanje preporuka: pojačanu osobnu higijenu, fizičku udaljenost te OBAVEZNO nošenje zaštitnih maski za lice u prostoru izložbe.**

**Osim u samoj izložbi, publika će moći uživati i u glazbenom programu TIPSY! Ovaj klupski format koji od 2016. u Rijeci prezentira eklektične DJ i live nastupe, nerijetko na specifičnim lokalitetima grada, ovoga puta ispred zgrade Exporta, dovodi dva riječka DJ-a, rezidenta programa di.merkl, te Samo Tako, svestranog producenta i vlasnika renomirane Ineerspace etikete.**

**Radno vrijeme izložbe i cijene ulaznica**

**Ulaz na dan otvorenja** (petak, 28. 8. 2020.) **je slobodan.**

Izložbu **do 13. rujna moguće posjetiti svakim danom od 17 do 21 sat**, a **od 14. rujna pa do kraja studenog izložba će biti otvorena svakim danom od 11 do 21 sat**.

**Pojedinačna cijena ulaznice za vrijeme trajanja izložbe je 30 kuna.**

**Ulaz je slobodan** za djecu do 7 godina, te nezaposlene i umirovljenike, uz predočenje važećih dokumenata. Djeca i mladi do 18 godina, studenti, zaposlenici Sveučilišta u Rijeci te članovi strukovnih udruga i organizacija uz predočenje važećih dokumenata ostvaruju **popust od 50%** na pojedinačnu ulaznicu.

**Velik organizacijski tim**

Organizatori izložbe *Fiume Fantastika: Fenomeni grada* su **Sveučilište u Rijeci** (DeltaLab - Centar za urbanu tranziciju, arhitekturu i urbanizam), **RIJEKA 2020** i **Grad Rijeka**.

Glavni kustos izložbe je **Idis Turato**, uz kustose **Vedrana Mimicu** i **Maroja Mrduljaša**  
Kustoski tim čine još i **Deyan Sudjic**, **Luka Skansi**, **Ida Križaj Leko**, **Morana Matković** i **Renato Stanković**, uz suradnju s **Tvrtkom Jakovinom**, **Federicom Carlom Simonellijem**, **Igorom Bezinovićem**, **Velidom Đekićem** i **Janom Horvat**.

Partneri su **Pomorski i povijesni muzej Hrvatskog primorja**, **Muzej grada Rijeke,** **Muzej moderne i suvremene umjetnosti u Rijeci, Arhitektonski fakultet Sveučilišta u Zagrebu** i **Državni arhiv Rijeka**. Za produkciju izložbe zaslužni su **DeltaLab** (Morana Matković i Renato Stanković), a za arhitekturu i oblikovanje izložbe **Ida Križaj Leko**.

Ana Tomić i Marino Krstačić-Furić bili su zaduženi za grafički dizajn postava izložbe, dok je grafičku pripremu odradio Filip Badurina. Za analitičko crtanje bio je zadužen Arhitektonski fakultet u Zagrebu (Jana Horvat, Antea Divić, Tin Vukušić, Petra Vlahek), Martina Mataija i Marijana Krizmanić, za lekturu prateće publikacije Majda Matković i Edi Jurković, dok je prijevod djelo Edwarda Djordjevica i Dade Čakala. Partneri u realizaciji postava izložbe su Sto Ges.m.b.H. – Hrvatska, Regeneracija d.o.o. i Zumtobel d.o.o.

Osim navedenih organizatora, partnera i producenata, svaki od 10 paviljona koji čine izložbu, rezultat je zajedničkog rada još većeg broja suradnika, autora i institucija.

Unaprijed zahvaljujem na objavi.

Lena Stojiljković

Odnosi s medijima, Rijeka 2020

[lena.stojiljkovic@rijeka2020.eu](mailto:lena.stojiljkovic@rijeka2020.eu)

Mob: +385 91 612 63 42